runetrust/blame-folketinget-dk huggingface dataset:
Ole Sohn (SF), 2002-04-04:
Er der ikke en forskel her, og kan en af årsagerne måske ikke være, at nogle a-kasser, som netop er tværfaglige i sig selv, fordi de har mange forskellige brancher som f.eks. SiD - fabriksarbejdere, lagerarbejdere, havnearbejdere, bygningsarbejdere - er nødt til at have specialister på forskellige områder og dermed har et lidt højere administrationsgebyr?
Lars Boje Mathiesen (BP), 2025-12-04:
Det er ikke, fordi jeg siger, at ministeren skal svare ja eller nej til, om de gør det, men vil ministeren være åben over for at kigge på det, at der, i takt med at de her elbiler bliver tungere, så de kan passe til børnefamilierne, som er anderledes i dag, altså simpelt hen bare lige er en teknisk grænse her, som skaber nogle udfordringer?
Morten Østergaard (RV), 2014-04-03:
Jeg synes, det både er rimeligt og fornuftigt, at borgerne kan bevæge sig frit, og at de, når de arbejder på det pågældende lands løn- og arbejdsvilkår og betaler skat, og når visse forudsætninger også er opfyldt, får adgang til velfærdsydelser.
Susanne Clemensen (CD), 1999-12-01:
I hvert fald synes jeg, det er værd at overveje, om ikke den meget tætte kobling mellem undervisningens omfang i de enkelte fag og den samlede ressourcetildeling i videste forstand, dvs. faste stillinger inklusive professorater, lokaler, udstyr og driftsmidler, skaber en incitamentsstruktur, der bidrager til at skabe nogle problematiske elementer i den nuværende universitetskultur og dermed også bidrager til at optrappe konflikten med det omgivende samfund, herunder Folketinget.
Ida Auken (RV), 2017-04-27:
I år 2050 vil der, hvis ikke vi gør noget, være mere plastik end fisk i verdenshavene, og det synes jeg bare er et fuldstændig vanvittigt scenarie – at vi er kommet dertil, hvor der vil være mere plastik end fisk i verdenshavene, hvis ikke vi begynder at lave om på de her ting.
Karina Lorentzen Dehnhardt (SF), 2022-04-19:
Jeg synes jo trods alt, at vi har rykket os en del, for nu er det tredje gang, SF fremsætter et forslag om, at vi skal have nogle redskaber til at håndhæve lovgivningen, så minoritetsunge ikke weekend efter weekend må opleve ikke at blive lukket ind i det store ungdomsfællesskab, som det nu engang er at kunne gå i byen.
Margrete Auken (SF), 2000-02-08:
Det drejer sig altså om at turde lytte til færdselssikkerhedskundskaben og gå op imod lastbilchauffører, vognmænd og indimellem taxachauffører, og hvad der nu måtte være af folk, der lægger et hårdt pres på os for at få lov til at får lidt mere plads til hensynsløs kørsel. Jeg vil også godt sige lidt om holdningerne.
Sandy Brinck (S), 2003-11-12:
Det er jo det, der er det nye, og så tillader jeg mig bare at spørge, hvordan jeg skal forklare børnefamilierne ude i det ganske danske land, at det ikke gælder den allerstørste budgetpost, nemlig børnepasning, som stiger det dobbelte af prisudviklingen generelt, og det er ikke bare nogle steder, men alle steder.
Peter Christensen (V), 2012-01-19:
Jeg synes også, at debatten har været lidt bemærkelsesværdig, al den stund den gik fra at handle om, at dansk økonomi var et håndværkertilbud, til at Det Radikale Venstre simpelt hen fik slået fast, at den tidligere VK-regering havde ødelagt dansk økonomi.
Peter Kofod Poulsen (DF), 2018-05-04:
Samtidig skrues der på strafskruen, hvis vi kigger på den straf, man normalt vil blive idømt for at have begået det her, altså fra 3 måneder til 6 måneder, hvis det foregår i de her nære relationer, og på mange måder er det her jo et rigtig, rigtig godt skridt i den rigtige retning.
Morten Dahlin (V), 2025-01-09:
Selv om det selvfølgelig også tæller, at jeg har sagt det her, så kan man jo få det på skrift, og så kunne det jo faktisk lugte af, at det er lige før, at vi kunne opnår fuld enighed om det her forslag med de mulige landingsbaner, jeg har forsøgt at skitsere her.
Mette Hjermind Dencker (DF), 2021-05-19:
Der vil jeg høre: Mener ministeren ikke – når ministeren sidder på sit kontor og læser tal for arbejdsløsheden blandt teologer – at det er et kæmpe problem, at de mennesker, der er ved at uddanne sig på pastoralseminariet, faktisk er en del af den statistik, der hedder arbejdsløse teologer?
Preben Bang Henriksen (V), 2012-12-04:
Apropos økonomi fremgår det af samme aftale, at staten får 33 pct. i rabat på sædvanlige salærer, og det er altså vel at mærke i en branche, hvor der ikke findes takstmæssige salærer, og hvor det ikke er muligt at indhente kontroltilbud.
Jytte Andersen (S), 2000-11-16:
Selvfølgelig er der nogle reservationer i forhold til en meget tung teknisk del af lovforslaget, der handler om forenkling, og jeg vil selvfølgelig meget gerne bidrage til i forhold til udvalgsarbejdet at få afklaret, at det ikke er sådan, at store entreprenører kan køre hen over hovedet på folk, for jeg synes, hr. Keld Albrechtsen maler en vis mand på væggen.
Johanne Schmidt-Nielsen (EL), 2009-02-20:
Altså, jeg synes faktisk, det er udansk at mene, at man på Christiansborg skal definere, hvad det at være rigtig dansk er, at man på Christiansborg skal definere, hvilken mad børnene skal spise i folkeskolen, hvis den i øvrigt er sund og man ikke bliver syg af at spise den osv.
Majbrit Berlau (EL), 2005-04-19:
Hvis demokrati efter Socialdemokratiets opfattelse er et spørgsmål om en million underskrifter, der skal til, for at Kommissionen vil tage et spørgsmål op, eller en mindre styrkelse af Europa-Parlamentets demokrati eller magt, som man jo ikke kan sige er demokratisk, eftersom Kommissionen stadig væk er dem, som sidder på initiativretten og derfor er de eneste, der kan stille lovforslag i EU-systemet, så synes jeg, det er en ærgerlig definition af demokrati fra Socialdemokratiets side.
Bjarne Laustsen (S), 2010-05-20:
Jeg er helt opmærksom på de problemer, der bliver nævnt i forhold til medicin, men alligevel kan vi se, at det, der er sket med alle de andre dyreracer, vi har, er, at der er anvendt øremærkning eller chip eller noget andet, der gør, at dyr er lette at identificere.
Bertel Haarder (V), 2007-01-12:
Hvad angår det lidt syrlige spørgsmål, som et par ordførere har stillet om, hvorfor universiteterne ikke er med i forslaget, kan jeg oplyse: Efter det for regeringen oplyste er der på universiteterne blandt rektorer og bestyrelser massiv modstand imod, at man skal have et fælles organ.
Peter Duetoft (CD), 1998-06-16:
Men så kommer vi til de sindslidendes forhold, og så oplever vi, at Socialdemokratiet ikke har nogen ordfører, at Det Konservative Folkeparti har en ganske kort bemærkning, og at partiet Venstre lader sig repræsentere af et æret medlem, som agter at stemme sammen med os andre imod sit eget parti.
Lise von Seelen (S), 2006-04-05:
I forbindelse med at amterne forsvinder og vi får den nye opgavevaretagelse, hvor rigtig mange af de tidligere amtslige specialinstitutioner får nye driftsherrer, har denne organisering været omdrejningspunktet for, at vi kunne fastholde kvaliteten i ydelserne for de borgere, som enten bor i eller modtager tilbud fra amtet.
Mattias Tesfaye (S), 2021-04-08:
Jamen i det omfang, at de vælgere er enige med mig i, at fremmedkrigere og bandekriminelle er folk, der foretager personfarlig kriminalitet og/eller narkokriminalitet, så håber jeg da, at de er glade for, at vi har fået vedtaget det første, og at vi er på vej med det næste.
Nikolaj Villumsen (EL), 2015-04-30:
Det interessante er jo, at nu har man fra grækernes side valgt en ny regering, som ønsker at lave gennemgribende reformer for at gøre op med korruption og skattesnyd, men den her regering kan i modsætning til de gamle korrupte regeringer ikke få noget lån, medmindre den laver pensionsforringelser, medmindre den forringer forholdene på arbejdsmarkedet.
Holger K. Nielsen (SF), 2007-05-30:
Jeg er meget forbløffet over, at hr. Naser Khader, der i andre sammenhænge har argumenteret meget flot og meget følelsesladet imod klyngebomberne i Libanon, accepterer den politik, den kattelem, som regeringen har fået gennemført her, nemlig at der er en række klyngebomber – også nogle af dem, som ligger i Libanon – man stadig væk vil acceptere.
Pelle Dragsted (EL), 2018-09-06:
Det betyder altså, at der, når vi kigger ud i fremtiden, og det gør vi jo, når vi snakker om pensionsalderen, er en overholdbarhed på 20-21 mia. kr. Vil det ikke være meget naturligt, når det nu er danskernes pensionsalder, der har skabt den overholdbarhed, at sige – inden hr. Joachim B. Olsen og andre får fingre i de penge og bruger dem til andre ting – at de penge låser vi fast for at sikre, at også de mennesker, som har haft et langt arbejdsliv, og også de mennesker, der har de korte uddannelser, faktisk også får et otium?
Benny Engelbrecht (S), 2023-09-07:
Jeg tror faktisk ikke, at der er nogen, der betvivler, at aktstykket, som udmøntede kommuneaftalen, tilfører kommunerne samlet set flere penge og på ingen måde kan sammenlignes med en tid, hvor der var et omprioriteringsbidrag og en de facto udhuling af kommunernes økonomi.
Eigil Andersen (SF), 2009-05-12:
Med hensyn til metodefrihed vil jeg sige, at jeg jo mener, at Venstre som et liberalt parti bør være opmærksom på, at man har indført nogle sovjetkommunistiske systemer, hvor alle skal kæmmes over en kam, og det er jo et håbløst bureaukrati og spild af ressourcer.
Knud Kristensen (KF), 2009-05-26:
Det er ganske rigtigt, at der er kommet en rapport, der siger, at man kan gøre det langt bedre i jobcentrene med hensyn til beskæftigelsesindsatsen, men jeg synes, at rapporten kommer på det helt rigtige tidspunkt, for det gør jo, at vi netop kan gå ind og give jobcentrene de redskaber, der skal til, for at de fremadrettet kan løse opgaven optimalt.
Birthe Skaarup (DF), 2001-01-18:
Vi har set og hørt, at brugen af Internettet, som flere har været inde på, har fået patienter til at søge informationer, om der skulle være muligheder for behandling i udlandet, hvor de selv, når de er dødsdømte, går ind og prøver at finde ud af: Hvor kan jeg få en behandling, som ikke gives i det her land?
Line Barfod (EL), 2003-05-26:
Fru Else Theill Sørensen siger, at man ikke kan få en trafikbetjening i yderområderne, som ville være den, vi alle sammen optimalt kunne ønske os - nu tror jeg ikke, nogen forestiller sig, at der skal være 5-minutters busdrift eller togdrift i hele Danmark, det ville være lidt absurd. Der var faktisk lavet en række tiltag for at sikre en kollektiv trafik, sådan at også de, der ikke har råd til at have en bil, og sådan at de, der af forskellige årsager ikke kan køre en bil, også havde mulighed for at bo uden for storbyerne.
Ole Stavad (S), 2003-10-23:
Det er derfor, det er meget svært at vide - i hvert fald for nogle af os andre - hvad der er det konkrete, reelle indhold i meget væsentlige elementer i den her aftale, alt efter, hvad den fortolkning bliver i forhold til indflydelse og indsigt, som hr. Kim Andersen var så glad for, men hvad er det for en indflydelse og indsigt, man har frem til 2012?
Jacob Jensen (V), 2024-01-25:
Det skyldes, at Europa-Kommissionen i det fremsatte forslag til en ny transportforordning lægger op til, at de gældende regler for maksimal transporttid for både slagtedyr og dyr til opdræt skal revideres, og der vil regeringen med den normale EU-beslutningsprocedure indhente mandat til de kommende forhandlinger om forslaget i Folketinget.
Pia Boisen (EL), 2004-10-20:
Dette lovforslag handler jo om mere sammenligning og mere rangordning af skoler og uddannelsesinstitutioner, fuldførelsesfrekvenser, frafald, overgang til andre uddannelser osv., og så kan man jo overveje, hvad det nu er, man skal bruge det til, at det tager 3 måneder længere at blive færdig på seminariet i den ene by i forhold til den anden by, eller at en tilfældig sproglig klasse på et gymnasium havde et tilfældigt højt eller lavt gennemsnit.
Inger Støjberg (DD), 2026-01-20:
Så ud over alle de fornærmelser og nederdrægtige kommentarer, der er kommet fra Trump, er vi også i en situation, hvor vi kan se, at han begynder at rasle med sablen i forhold til de bøllemetoder, som han jo bruger, bl.a. i form af øget told og på import af danske varer, og det risikerer altså at gå hårdt ud over dansk erhvervsliv.
Lene Espersen (KF), 2001-04-25:
Derfor er det rene snit under alle omstændigheder, hvad enten vi taler flygtninge- og asylsamarbejde, eller vi taler forsvarsforbehold, at vi skal have de forbehold til afstemning og få dem afskaffet, så Danmark får en mulighed for at påvirke tingene hundrede procent, og så Danmark viser vilje til at påtage sig et ansvar sammen med de øvrige EU-lande.
Anders Mølgaard (V), 1998-04-21:
Jeg mener i virkeligheden, det kan sammenlignes lidt med Tour de France: Vi har haft en etapeafgørelse, den første flade etape, og der er altså kommet en afgørelse fra Aalborg, men der mangler nogle store bjergetaper, og det er lidt for tidligt at placere førertrøjen hos nogle af parterne endnu.
Julius Graakjær Grantzau (ALT), 2019-04-10:
Så som udgangspunkt vil vi egentlig gerne stemme for et forslag, som er et skridt på vejen, og vi kunne også godt ønske os at tage det fulde skridt, men jeg bliver også nødt til at sikre mig – ligesom flere andre ordførere har sagt – at det her ikke går ud over konkurrencen og har den modsatte effekt af, hvad vi egentlig kunne ønske os.
Jørn Jespersen (SF), 1998-04-15:
Betyder det så også, at ministeren er enig med SF i, at der kan være grund til at gøre de præmier, man betaler til en sådan forsikringslignende ordning, afhængig af de risikofaktorer, der er i den enkelte besætning, f.eks. forhold som dyretæthed, besætningsstørrelse og staldsystemer?
Ida Auken (SF), 2008-04-01:
Det er da mærkeligt, når vi har så mange områder, hvor vi ved at der skal sættes ind: Vi ved, at der skal bygges diger og laves kystbeskyttelse, vi ved, at der skal sættes ind med hensyn til vores kloakker, og vi ved, at der kommer pres på vores natur.
Line Barfod (EL), 2007-05-31:
Hr. Troels Lund Poulsen svarede ikke på det, jeg spurgte om med hensyn til de bud, der er kommet fra dagligdagens eksperter, fra de mange, mange tusinde offentligt ansatte, som peger på, at det, de har brug for, er højere løn og flere hænder, så de har mere tid til at udføre deres arbejde i stedet for at skulle lave al mulig dokumentation, fordi regeringen ønsker at kontrollere dem.
Jakob Sølvhøj (EL), 2020-03-17:
Med det foreliggende forslag lægges der op til, at Folketinget giver vidtgående beføjelser til børne- og undervisningsministeren på en lang række områder, lige fra de helt aktuelle regler om nødundervisning til den senere håndtering af bl.a. prøver, eksamener og optag på ungdomsuddannelserne.
Kristian Bøgsted (DD), 2024-11-07:
Men jeg bliver lidt bekymret her, for som jeg hører det, står ordføreren deroppe og siger, at hvis man har gjort noget dybt kriminelt, eller hvis man har ytret sig ekstremt hadsk, er det stadig væk en menneskerettighed at få et dansk statsborgerskab, fordi man skal have lov til at deltage i demokratiet.
Karl H. Bornhøft (SF), 2010-10-07:
Det er ganske enkelt vigtigt at huske, at det er sjovere og sundere at være dansker, hvis man lever et godt liv uden sygdom, og pudsigt nok er det rent faktisk sådan, at sundhed og det at leve sjovere hænger ualmindelig godt sammen, selv om der er flere, der tror det stik modsatte.
Jeppe Mikkelsen (RV), 2013-03-14:
Hvordan reguleringen af vores efterretningstjenester forløber i fremtiden kan jeg ikke spå om på nuværende tidspunkt, men jeg håber da, at det til enhver tid siddende Folketing, uanset om det så er fru Pernille Skipper og jeg, der også sidder her i fremtiden, vil tage det her emne meget seriøst, for det er jo selvfølgelig vigtigt, at vi til tid og evighed har en god balance mellem at have en effektiv efterretningstjeneste, der kan bekæmpe de trusler, der nu engang er mod det danske samfund, og at sikre borgernes retssikkerhed.
Julie Skovsby (S), 2013-02-26:
I forhold til offentlighedsloven vil betydelige negative konsekvenser eksempelvis være misforståelser og fejlagtige afslag, altså en situation, hvor en borger, en forsker eller en journalist ansøger om aktindsigt i dokumenter og får afslag på sin ansøgning om aktindsigt, selv om det aldrig har været lovens hensigt og dermed Folketingets hensigt.
Pia Olsen Dyhr (SF), 2015-12-17:
Vi ved jo alle sammen, at radioaktivt affald sådan set skal deponeres som radioaktivt, og der står vi jo så med den helt store udfordring, at bare det radioaktive affald, vi har fra Risø, er der sådan set ingen kommuner i Danmark der har lyst til efterfølgende at deponere, og hvis vi får yderligere radioaktivt affald i forbindelse med boring efter skifergas, vil det bare øge det problem.
Helle Thorning-Schmidt (S), 2009-10-08:
Så vil jeg godt lige have lov til at sige om millionærskatten, at det jo er rigtigt, at vi har sagt, at vi gerne vil give et løft til pensionisterne, vi vil også gerne sætte skatten ned for helt almindelige lønmodtagere, som arbejder, og derfor vil vi gerne hæve beskæftigelsesfradraget.
Lene Espersen (KF), 2002-04-24:
Jeg kan desværre ikke sige i dag, hvornår forslaget bliver ført ud i livet, af den simple grund at nu skal vi jo først ned og diskutere det på rådsmødet, og der vil jeg selvfølgelig lytte mig til, hvorvidt der er nogle, der har betænkeligheder ved det fremsatte forslag.
Mike Legarth (KF), 2009-04-30:
Men det har så afgjort en vigtig betydning for folkesundheden, og det er egentlig det primære argument fra konservativ side og fra min side: at vi med den her afgift er med til at gøre det vanskeligere at ryge, fordi det bliver dyrere, og dermed indirekte påvirker folkesundheden i positiv retning.
Victoria Velasquez (EL), 2023-11-21:
Der er rigtig mange små erhvervsdrivende, som ikke passer ind i de her kasser, og hvor det rigtig ofte var tekniske barrierer – det havde altså ikke noget med EU's statsstøtteregler at gøre – der gjorde, at der var nogle, som jeg oplevede der var enighed i rummet om at hjælpe, men som så ikke kunne få hjælp.
Karsten Lauritzen (V), 2009-11-19:
Jeg er fuldstændig enig med hr. Morten Østergaard i, at vi skal sikre en hurtig og effektiv integration, og det gør vi jo altså ikke ved at sige til indvandrerne: I skal tage en danskuddannelse, men om I bliver færdige på 5, 10 eller 12 år, er vi sådan set ligeglade med; I kan bare tage det stille og roligt.
Kristian Thulesen Dahl (DF), 2001-03-21:
Et par kommentarer til nogle konkrete artikler: Det er således - og det har jeg nævnt tidligere - at der efter vores opfattelse er suverænitetsafgivelse i forbindelse med handelspolitikken, der inddrager nye områder, Kommissionen, hvor vi med Nicetraktaten tilslutter os en rotationsordning på et senere tidspunkt, artikel 229 A, som man forsøger at skrive sig ud af, men først skal tage stilling til senere, og så altså også et problemfelt, vi må have dyrket mere under udvalgsarbejdet med hensyn til alle de her flertalsområder.
Pernille Vermund (NB), 2022-05-05:
Hvis det var sådan, at forbruget af cannabis, hash, var faldende i Danmark, hvis det var sådan, at det var et problem, hvor vi kunne sige, at det her ser ud til at gå væk af sig selv, så kunne jeg forstå, at man som regering bare sagde: Det er fint, som det er; vi fortsætter, som vi plejer.
Carsten Bach (LA), 2022-12-13:
Som jeg sagde før, var det lidt en tale, der var blottet for argumenter, men kunne ordføreren måske bare for min skyld eller for den måbende omverdens skyld ikke lige kort komme ind på, hvad det var, argumenterne fra Venstres side var før valget for, at vi skulle have den her advokatvurdering af minkskandalen?
Bertel Haarder (V), 2002-03-13:
Derfor ønsker vi en ændring af loven, og det indgår også i antiterrorpakken, så udlændinge på såkaldt tålt ophold kan pålægges meldepligt, ligesom der kan ske frihedsberøvelse, hvis det er nødvendigt for at fastslå, om det er blevet muligt at udsende den pågældende.
Frank Jensen (S), 1999-04-20:
Justitsministeriet fandt ikke, at Tvindlovforslagets regulering kunne sidestilles med de nævnte eksempler på utilladelige lovindgreb, og Justitsministeriet lagde her vægt på, at lovforslaget ikke berørte tilskud, som skolerne havde retskrav på, men alene fastlagde, hvad der fremover skulle være gældende ret med hensyn til skolernes tilskudsberettigelse.
Kristen Touborg (SF), 2009-12-08:
Men efter lidt pingpong mellem justits- og fødevareministeren, hvor de hver især forsøgte på at anbringe aben på den andens skulder, ja, så endte det alligevel med, at justitsministeren den 28. september gik til biddet og meddelte, at der ville blive udstedt en bekendtgørelse, som forbyder brændemærkning af heste.
Michael Aastrup Jensen (V), 2007-05-10:
Jeg vil også meget gerne gentage ministerens svar, som jeg faktisk syntes var et rigtig godt svar på det spørgsmål, hr. Kristen Touborg stillede før, nemlig at den her regering har gennemført et hav af rigtig gode forslag på området for dyrevelfærd, og at der ikke er nogen som helst regering overhovedet, som har gennemført bare tilnærmelsesvis lige så gode dyrevelfærdsforslag.
Carolina Magdalene Maier (ALT), 2016-12-19:
Hvis det på et eller andet tidspunkt viser sig, at tingene ændrer sig, at politikere ændrer holdning, at vi får en ny regering, så skal jeg være den første til fra Alternativets side at række en hånd ud til alle dem, der måtte ønske at gøre det her om igen, at trække den her lovgivning tilbage.
Karen Hækkerup (S), 2012-02-08:
Det er selvfølgelig en debat, som vi skal tage for at finde ud af, hvad konsekvenserne ved et eventuelt forbud er – hvad er de gode sider, og hvad er de dårlige sider? – men det er ikke noget, der kommer til at ske ad bagvejen på sådan en måde, som spørgeren mistænker os for at ville gøre det.
Arne Toft (S), 2006-01-17:
Men er ministeren ikke enig med mig i, at de områder, som ikke har mulighed for at få de her store virksomheder, fordi de lægger sig der, hvor tingene foregår, og det er reelt i Københavnsområdet og de store byer, så har det tab, at de mister mange af deres dygtige unge mennesker, som har taget en videregående uddannelse?
Jann Sjursen (KD), 2004-10-27:
Jeg er selvfølgelig helt enig med de ordførere, der har sagt, at det her alene jo slet ikke gør det, at det for så vidt er vigtigere, hvad skolerne gør for at opdrage til demokrati, som det jo f.eks. også hedder i formålsparagraffen for folkeskolen.
Michael Aastrup Jensen (V), 2015-11-17:
Og jeg skal hilse fra Det Konservative Folkepartis ordfører, hr. Naser Khader, som desværre ikke kan være til stede i dag, og sige, at Det Konservative Folkeparti heller ikke kan støtte beslutningsforslaget, bl.a. på grund af at man i øjeblikket forhandler finanslov.
Mette Reissmann (S), 2015-05-21:
Så jeg vil bare gerne have, at ordføreren kan bekræfte, at det faktisk er noget, som Venstre vil respektere, sådan at vi netop i så bred en kreds som muligt kan opnå en enighed om at arbejde for at løse problemerne, men inden for den gældende lovgivnings rammer.
Morten Dahlin (V), 2019-12-18:
Det tænkte den tidligere regering også på, for med den politik, den tidligere regering førte, var der næsten 90.000 børn, som oplevede, at mindst en af deres forældre forlod kontanthjælpssystemet og blev en del af det største fællesskab, vi har i Danmark, nemlig arbejdsfællesskabet.
Jeppe Kofod (S), 2020-11-11:
Og som sagt: Jeg vil synes, det er rigtig godt – for at bruge fru Katarina Ammitzbølls ord – at det her Folketing står sammen om en skærpet og en hård linje over for de provokationer, som vi ser fra Tyrkiets side, og det er det, som den her regering har gjort.
Lisbeth Bech-Nielsen (SF), 2025-05-21:
Nu er det jo velkendt, at Venstre og Socialdemokratiet har lavet den arbejdsdeling, at Socialdemokratiet skal gå efter Liberal Alliance og Venstre skal gå efter SF, og at man igennem Finansudvalget stiller spørgsmål til finansministeren, som simpelt hen er løgn.
Villy Søvndal (SF), 2004-12-14:
Så skete der pludselig det, at socialministeren, synes jeg, var meget tæt på at forkludre hele sagen – det skal man altid være forsigtig med som minister – ved at det, der var en reform, som skulle gøre forholdene bedre for børn, pludselig blev til en reform, hvor der skulle spares penge.
Anne-Mette Winther Christiansen (V), 2011-12-07:
Så må jeg så love ministeren, at han vil høre igen, når jeg nu oplever, hvordan svarene kommer, fordi det er virkelig magtpåliggende, at man forholder sig til 660.000 besøg, og at det er en meget stor attraktion uden for København, som oplever at blive kørt over af, at der ikke kan skiltes, mens andre attraktioner kan skiltes.